الملك الناصر ناصر الدين محمد بن قلاوون .، ( اتولد في القاهرة سنة 1285 - اتوفى في القاهرة سنة 1341 ). تاسع سلاطين الدولة المملوكية البحرية. اتلقب بـأبو المعالي و أبو الفتح قعد على عرش مصر تلت مرات، من 1293 لحد 1294، و من 1299 لحد 1309، و من 1309 لغاية وفاته سنة 1341. من أعظم و أبرز اللي حكموا مصر . دخل في حروب ضد الصليبيين و المغول و قضى على عنف العربان و قطعهم للطريق جوه مصر، و عمل اصلاحات داخليه كبيره و حارب الفساد. في فترة حكمه التالته مصر اتمتعت باستقرار و شافت نهضة حضاريه كبيره وحركة عمران واسعه ما شافتهاش من أيام الفراعنه. حول مصر لدوله غنيه متقدمه و متطوره لها مكانه دوليه كبيره بيخطب ودها كل ملوك الأرض أياميها. قال عنه المؤرخ ابن اياس : " لم يل من أبناء الملوك قاطبة مُلك مصر أعظم من الملك الناصر محمد " . اتولد ناصر الدين محمد في القاهره في قلعة الجبل في 24 مارس سنة 1285 . و كان أصغر ولاد السلطان المنصور قلاوون ، و أخو السلطان الأشرف خليل.